સેન્સેક્સ ઇન્ટ્રા ડેમાં 35,977ની છેલ્લા પાંચ મહિનાની ઊંચી સપાટીએ પહોંચીને છેલ્લે 276.86 પોઇન્ટ વધીને 35,934.72 બંધ રહ્યો હતો. નિફ્ટી પાંચ મહિના પછી પ્રથમવાર 36,000ની અંત્યત નજીક સરક્યો હતો. નિફ્ટી એક તબક્કે 10,860 થઇને બંધ 10,852.90 રહેતાં 80.25 પોઇન્ટ સુધરી હતી. નિફ્ટી બજેટ આંક પછીની સૌથી ઊંચી સપાટીએ બંધ રહેતાં છેલ્લા 20 દિવસની સૌથી મજબૂત સ્તરે પહોંચી હતી અને જો અહિંથી આગળ વધશે તો બ્રેકઆઉટ આપવાની તૈયારીમાં છે. ટીસીએસના પરિણામ ધારણાં કરતાં સારા રહેશે તો નિફ્ટી બ્રેકઆઉટ આપશે અને 11,000ની સપાટીની નજીક સરકશે એમ એમપી સ્ટોક એન્ડ સિક્યુરિટીઝના એમડી હિતેષ મહેતાએ જણાવ્યું હતું. સ્થાનિક કરતાં વૈશ્વિક પ્રવાહને બજારે વધુ ફોલોઅપ કર્યું હતું. એશિયન શેરબજારમાં પાછી ફરેલી મજબૂતાઇની સકારાત્મક અસર હતી એમ જણાવીને તેમણે ઉમેર્યું હતું કે, નિફ્ટી ચાર્ટ પર છેલ્લા પાંચ મહિનાની સૌથી મજબૂત સ્તરે પહોંચી છે અને રાઇઝિંગ ચેનલની ઊપરની તરફ નીકળવાની કોશીષમાં છે. અગાઉ આ સ્તરથી પાછી ફરી હોવાથી વર્તમાન સ્તર અંત્યત મહત્વનું ગણાશે.